b'\n_START_ARTICLE_\nRuotsinsuomi\n_START_PARAGRAPH_\nRuotsinsuomi on nimitys, jota k\xc3\xa4ytet\xc3\xa4\xc3\xa4n Ruotsissa asuvien suomalaisten k\xc3\xa4ytt\xc3\xa4m\xc3\xa4st\xc3\xa4 suomen kielest\xc3\xa4._NEWLINE_Ruotsinsuomi muistuttaa hyvin paljon Suomessa k\xc3\xa4ytett\xc3\xa4v\xc3\xa4\xc3\xa4 suomen kielt\xc3\xa4. Erot liittyv\xc3\xa4t l\xc3\xa4hinn\xc3\xa4 sanastoon. Ruotsinsuomessa k\xc3\xa4ytet\xc3\xa4\xc3\xa4n ruotsin kielest\xc3\xa4 johdettuja ilmaisuja esimerkiksi metro-sanan sijasta nimityst\xc3\xa4 tunnelbaana (ruots. tunnelbana), tietokoneesta nime\xc3\xa4 daata (ruots. dator) ja k\xc3\xa4nnyk\xc3\xa4st\xc3\xa4 nime\xc3\xa4 mopiili (ruots. mobiltelefon)._NEWLINE_Ruotsalaisen yhteiskunnan kuvaamisessa tarvitaan sanatarkkoja k\xc3\xa4\xc3\xa4nn\xc3\xb6ksi\xc3\xa4 huolimatta siit\xc3\xa4, ett\xc3\xa4 monilta osin Suomen ja Ruotsin yhteiskuntaj\xc3\xa4rjestelm\xc3\xa4t muistuttavatkin toisiaan. Esimerkiksi Ruotsin eduskunnasta k\xc3\xa4ytet\xc3\xa4\xc3\xa4n nimityst\xc3\xa4 valtiop\xc3\xa4iv\xc3\xa4t, Suomen kansanel\xc3\xa4kelaitosta vastaavasta F\xc3\xb6rs\xc3\xa4kringskassasta k\xc3\xa4ytet\xc3\xa4\xc3\xa4n nimityst\xc3\xa4 Vakuutuskassa. My\xc3\xb6s puoluenimi\xc3\xa4 on k\xc3\xa4\xc3\xa4nnetty ruotsinsuomeksi. Suomen Kokoomus-puoluetta vastaava Moderaterna on k\xc3\xa4\xc3\xa4nnetty muotoon maltilliset. Vastaavasti my\xc3\xb6s Ruotsin Alkoa vastaava Systembolaget on k\xc3\xa4\xc3\xa4nnetty muotoon Systeemi ruotsinsuomalaisessa puhekieless\xc3\xa4._NEWLINE_Ruotsinsuomalainen kielilautakunta (nyky\xc3\xa4\xc3\xa4n osa Kielen ja kansanperinteen tutkimuslaitosta) valvoo suomen kielen asemaa Ruotsissa, tarkastaa k\xc3\xa4\xc3\xa4nn\xc3\xb6ksi\xc3\xa4 ja antaa kielineuvontaa, julkaisee Kieliviesti-lehte\xc3\xa4 ja levitt\xc3\xa4\xc3\xa4 tietoa suomen kielest\xc3\xa4.'